钦定古今图书集成/明伦汇编/官常典/第777卷 > 庾杲之 孔广
## 钦定古今图书集成/明伦汇编/官常典/第777卷 > 庾杲之 孔广

按《南齐书》本传，“杲之字景行，新野人也。祖深之，雍州
刺史。父粲，司空参军。杲之少而贞立，学涉文义。起家
奉朝请，巴陵王征西参军。郢州举秀才，除晋熙王镇
西外兵参军，世祖征卤府功曹，尚书驾部郎。清贫自
业，食唯有韭、葅、𤅢韭、生韭、杂菜。或戏之曰：‘谁谓庾郎
贫，食鲑常有二十七种。言三九也。仍为世祖抚军中’”
军记室，迁员外散骑常侍，正员郎，迁中书郎，领荆湘
二州中正，转尚书左丞，常侍、领中正如故。出为王俭
卫军长史，时人呼入俭府为芙蓉池。俭谓人曰：“昔袁
公作卫军，欲用我为长史，虽不获就，要是意向如此，
今亦应须如我辈人也。”乃用杲之。迁黄门郎，兼御史
中丞，寻即真。杲之风范和润，善音吐，世祖令对卤使
兼侍中，上每叹其风器之美。王俭在座曰：“杲之为蝉
冕所照，更生风采，陛下故当与其即真。”帝意未用也。
永明中，诸王年少，不得妄与人接，敕杲之与济阳江
淹五日一诣诸王，使申游好。寻又迁庐陵王中军长
史，迁尚书吏部郎，参大选事，转太子右卫率，加通直
常侍。九年，卒。临终上表曰：“臣昨夜及旦，更增气疾，自
省绵痼，顷刻危殆，无容复卧。任居隆显，玷尘明世，乞
解所忝，待终私庭。臣以凡庸，谬徼昌运，奖擢之厚，千
载难逢。且年逾知命，志事荣显，修夭有分，无所厝言。
若天鉴微诚，暂借馀历，倾宗殒元，陈力无远。仰违庭
阙，伏枕鲠恋。”《送貂蝉》及章，诏不许。杲之历在上府，以
文学见遇。上造崇虚馆，使为碑文。卒时年五十一。上
甚惜之，谥曰“贞子。”时会稽孔广字淹源，亦美姿致，历
州治中，卒。